Fid-19 ta' April 2016 il-presidenza Netherlandiża laħqet ftehim informali mal-Parlament Ewropew dwar il-liberalizzazzjoni tas-swieq interni tal-ferroviji tal-passiġġieri fl-istati membri u t-tisħiħ tal-indipendenza tal-ġesturi tal-infrastruttura ferrovjarja biex ikun żgurat aċċess effettiv u nondiskriminatorju għall-infrastruttura. Il-ftehim huwa proviżorju u soġġett għall-approvazzjoni mill-Kunsill. In-negozjaturi laħqu ftehim fuq it-tliet proposti kollha tal- pilastru "tas-suq" tar-raba' pakkett ferrovjarju : regolament rivedut li jirregola l-kuntratti ta' servizz pubbliku, direttiva riveduta dwar l-istabbiliment ta' żona ferrovjarja unika Ewropea u regolament li jħassar ir-regolament dwar in-normalizzazzjoni tal-kontijiet ta' impriżi ferrovjarji. Ir-regoli l-ġodda għandhom l-għan li jtejbu l-kwalità u l-effiċjenza tas-servizzi ferrovjarji fl-Ewropa. Għandhom iħeġġu l-investiment u l-innovazzjoni kif ukoll il-kompetizzjoni ġusta fis-suq ferrovjarju. Flimkien mal-pilastru tekniku tar-raba' pakkett ferrovjarju, huma pass importanti lejn it-tlestija taż-żona ferrovjarja unika Ewropea. Is-Segretarju tal-Istat Netherlandiż fil-Ministeru għall-Infrastruttura u l-Ambjent, Sharon Dijksma, qalet li: "Grazzi għall-kooperazzjoni u l-flessibilità tal-partijiet kollha involuti, ilħaqna ftehim proviżorju ambizzjuż. Meta jiġi approvat mill-istati membri kollha, dan il-ftehim ser itejjeb il-kwalità u l-effiċjenza tas-servizzi ferrovjarji fl-Ewropa". Il-presidenza ser tippreżenta r-riżultati tan-negozjati għall-approvazzjoni mill-istati membri waqt laqgħa tal-Kumitat tar-Rappreżentanti Permanenti fis- 27 ta' April Ir-raba' pakkett ferrovjarju: Proposti dwar governanza u ftuħ tas-suq